ועדת החינוך והתרבות, כנסת 15, פרוטוקול מספר 340, 2001-11-05 11:30

זבולון אורלב: המלצת היועצת המשפטית של הכנסת, עורכת-הדין אנה שניידר, הסתמכה על החלטת ועדת הכנסת מיום כ"ב בתמוז תשכ"ב, 24 באוגוסט 1962, בה נאמר שאין לסטות מן הנוהל המקובל בכנסת שלא להעלות עניינים הנמצאים סוב-יודיצה.

זבולון אורלב: זה מופיע בעמוד 109 לתקנון.

זבולון אורלב: היא כתבה לי ש"לאור האמור לעיל יש לדחות את הדיון שנקבע בוועדת החינוך עד לאחר הדיון בנושא בבית-המשפט העליון".

זבולון אורלב: אני מדגיש שכאן נאמר עד לאחר הדיון ולא עד לאחר קבלת החלטה.

זבולון אורלב: נאלצתי נגד רצוני לדחות את הדיון ולכן אכן הדיון הזה נדחה.

זבולון אורלב: חשבתי שהנושא הוא כל כך חשוב שמן הראוי שאני אומר אותו גם לפרוטוקול ושיירשם הדבר הזה בספר דברי הימים של ועדת החינוך והתרבות.

טלב אלסאנע: אנחנו פותחים את הישיבה בעניין תוכנית החומש למגזר הערבי, בתוכה גם נדון בענייני הבדואים.

טלב אלסאנע: אין לי ביטחון שנמצה הכל בישיבה אחת, אבל אם יהיה צורך, נקבע עוד ישיבה כי הנושאים הם רבים מאוד וגדולים מאוד.

טלב אלסאנע: לפני חברי הכנסת מונח דוח שהכין עוזר המחקר של הוועדה, אודי שפיגל, שאני עברתי עליו כבר אמש וערכנו בו תיקונים, למרות שאני רואה שלא הוכנסו כל התיקונים.

טלב אלסאנע: במסמך הזה בכמה וכמה פעמים מוזכרת גם המילה דרוזים ואני מבקש שבכל פעם שכתוב המילה דרוזים, המילה הזו תימחק.

טלב אלסאנע: בטעות שורבב המגזר הדרוזי לדוח הזה, אבל זה דבר שלא נכון ולא ראוי.

טלב אלסאנע: את הדרוזים צריך להוציא מתוך הדוח כי הם לא חלק ממנו.

טלב אלסאנע: הנושא בדיון שלנו הוא לא החינוך הדרוזי אלא החינוך הערבי על כל חלקיו ומרכיביו.

זבולון אורלב: אני מציע שנאפשר לדוקטור יצחק תומר שהוא הממונה במשרד החינוך על ביצוע תוכנית החומש, כך נמסר לנו, לדווח לוועדה בקצרה ואז נעבור על התחומים כפי שמופיעים במסמך וכמובן נאפשר לחברי הכנסת לומר את מה שיש להם לומר.

זבולון אורלב: כאמור, אני מציע שנאפשר לדוקטור יצחק תומר, סמנכ"ל ומנהל המינהל להכשרה והשתלמות במשרד החינוך, לומר את הדברים.

יצחק תומר: אני מציין את העובדה הזאת כי אני מניח שחברי ועדת המעקב יתייחסו לנתון הזה בהמשך.

יצחק תומר: יש כאן תוכנית שמדי שנה אנחנו משנים אותה ומתאימים אותה לצרכים על-פי דרישות שאנחנו מקבלים מהמחוזות ועל-פי הנחיות.

יצחק תומר: מטרת תוכנית החומש הוא מוגדרת וברורה והיא לקדם הישגים לימודיים וחינוכיים של הילדים במגזר הערבי.

יצחק תומר: החוברת מונחת בפניכם ולכן אני לא ארחיב.

זבולון אורלב: תקציב אגף הכשרת עובדי הוראה היה בשנת תשס"א 6,4 מיליון ובשנת תשס"ב התקציב הוא ששה מיליון.

זבולון אורלב: תקציב אגף השתלמויות בשנת תשס"א היה 5,7 מיליון כאשר בשנת תשס"ב התקציב הוא 4,18 מיליון.

זבולון אורלב: אגף שח"ר, תוכניות מיכאל, בשנת תשס"א התקציב היה היה 1,680 מיליון ובשנת תשס"ב אין.

זבולון אורלב: תקציב אגף שפ"י היה בשנת תשס"א שני מיליון והשנה 1,800 מיליון.

זבולון אורלב: תקציב אגף הערכה ומדידה בשנת תשס"א היה 1,200 מיליון והשנה מיליון.

זבולון אורלב: תקציב מועדונית ראשית, פיתוח מבחן וקסלר, מבחן לקויות למידה, בשנת תשס"א היה מיליון ובשנת תשס"ב התקציב הוא 800 אלף.

זבולון אורלב: סך הכל תקציב המטה היה בשנת תשס"א שלושים מיליון ובשנת תשס"ב התקציב הוא 27,780 מיליון.

זבולון אורלב: תקציב גופים מלווים בשנת תשס"א היה 18,5 מיליון ב236- בתי-ספר ובשנת תשס"ב התקציב יגדל ל21,850- מיליון ב295- בתי-ספר, שזה אומר עוד ששים בתי-ספר.

זבולון אורלב: תקציב מינהלת מעקב ובקרת ביצוע בשנת תשס"א היה מיליון וחצי ובשנת תשס"ב התקציב עולה ל2,370- מיליון.

זבולון אורלב: סך כל התקציב בשנת תשס"א היה חמישים מיליון וגם בשנת תשס"ב התקציב יהיה חמישים מיליון.

יצחק תומר: אני רוצה להוסיף שני נתונים.

יצחק תומר: על-פי החלטת בג"ץ יש להוסיף 4,000 שעות נוספות, שעות חינוך מיוחד למערכת, ואנחנו נדרשים לעשות זאת.

יצחק תומר: חמישים אחוזים – אלפיים שעות – יבואו מתוך תוכנית החומש.

יצחק תומר: כאמור, לשנת 2001 לא קיבלנו את ה28- מיליוני השקלים.

יצחק תומר: הובטח לנו לארבעת החודשים האחרונים של שנת 2001 שנקבל את שליש התקציב, את שמונה מיליוני השקלים, ובשנת 2002 נקבל את מלוא התקציב המבוקש, זאת אומרת 28 מיליוני שקלים.

יצחק תומר: מתוך זה רוב רובו של התקציב יהיה מיועד כנראה לחינוך הטכנולוגי – אנחנו עוד לא מדברים על ההיקפים – וההשלמה של אותם שמונה מיליוני שקלים לחינוך המיוחד יבואו מתוך התקציב הנוסף שיגיע מהאוצר.

יצחק תומר: זאת אומרת, אנחנו לא רוצים לבצע שינוי בהחלטות שביצענו כבר לשנת תשס"ב ונרצה להקצות – ואני מקווה שנקבל, וכך אנחנו מתכננים – את השמונה מיליוני השקלים וה28- מיליוני שקלים בתקציב 2002.

עלי אסדי: גידול החינוך הערבי התחיל במהלך בשנת 1987 אבל לא הושלם.

עלי אסדי: אם הראייה היא – וכך נכון לראות – שהחינוך הערבי מהווה חלק אינטגרלי מהמערכת, שילובו במערכת מחייב הכפלת תקציבים ומתן יותר ויותר משאבים.

עלי אסדי: כדאי להכפיל את תוכנית החומש ונראה לי להציע שנדון פעם בהישגים של החינוך הערבי ואני מוכן להכין מסמך לוועדה המכובדת על ההישגים והתמורות של החינוך הערבי, כך שנוכל להסתכל על החצי המלא של הכוס.

ראז'י מנסור: תוכנית החומש היא חלקית ודנה בששה נושאים.

ראז'י מנסור: אתם מדברים היום על שתי תוכניות אבל בעצם יש ארבע תוכניות כאשר שתיים לבדואים בצפון, האחת לבדואים בדרום – כך החליט המשרד למרות שאנחנו התנגדנו לזה – ותוכנית למה שנקרא המגזר הערבי וניתן תקציב מיוחד למגזר הדרוזי.

ראז'י מנסור: כשבאו וחיפשו מהיכן להביא תקציב, כחמישים מיליון שקלים כבר בוצעו בפועל כאשר בשנת תשס"א בוצעו בפועל 31 מיליוני שקלים, כך שכללו בתוך תקציב זה את כל צורכי המגזרים ואמרו שזה תקציב של המגזר הערבי.

ראז'י מנסור: אם כן, אנחנו מדברים היום על 38 מיליוני שקלים.

ראז'י מנסור: אני ניהלתי סדרת מפגשים עם מר יצחק תומר שהשתדל בעניין, אבל הוא צריך תקציב.

ראז'י מנסור: יש לי מכתב ממנו ובו הוא מסכים להערכתי שצריך לפחות להכפיל את התקציב בתחום הפדגוגי, ואנחנו מדברים על התחום הפדגוגי ולא על התחום הפיזי כיוון שהתחום הפיזי מהווה סיפור אחר.

ראז'י מנסור: אנחנו מקיימים ועדות היגוי למימוש תוכנית החומש ובאחת הוועדות ישב מר יעקב כץ, מי שהיה אחראי על מימוש תוכנית החינוך במגזר הערבי והבדואי בנגב.

ראז'י מנסור: הוא אומר ש"כאדם שישב בראש הוועדה לבדיקת מגזר הבדואי, אני רואה כי תוכנית החומש לא פועלת בהתאם להמלצות הוועדה אותה אני ריכזתי".

ראז'י מנסור: זה מסמך שמוציא משרד החינוך.

ראז'י מנסור: במסמך ששלחתי אליכם, והיום צירפתי אותו, הראיתי שיש 16 סעיפים מהותיים – הם גם נכללו במחקר שערכתם – שלא נגעו בהם.

ראז'י מנסור: מה זה מערך מסייע?

ראז'י מנסור: המערך הזה עובד בתוך בתי הספר, אם אלה יועצים, אם אלה פסיכולוגים, אבל לא הוסיפו מאומה.

ראז'י מנסור: כולם יודעים היום את הצרכים, אבל לצערי אין מי שידאג ויבטיח את התקציב הדרוש.

ראז'י מנסור: הבעיה שלנו היום היא לא התוכניות, לא הצרכים, לא האנשים שיקבלו אלא שמישהו באמת ידאג שהתקציב יהיה משוריין וצבוע בתקציב המדינה.

ראז'י מנסור: דיברו כאן על ה28- מיליוני שקלים.

ראז'י מנסור: התקיימו ישיבות רבות והנה אנחנו שומעים היום שמשרד האוצר מתעקש ולא מוכן להעביר את מלוא הסכום אלא רק שליש.

ראז'י מנסור: מדובר על העשרה לכל עניין המדע והטכנולוגיה ולא על חינוך מיוחד.

ראז'י מנסור: מדע טכנולוגיה מעשירים, מעשירים מעבדות, משדרגים מחשבים בתוך בתי הספר, ואם כן למה לא להעביר את כל הסכום הזה?

ראז'י מנסור: כל הסכום הוא 28 מיליוני שקלים שהבטיחו לפני שנתיים ומתעקשים לא להעביר אותו.

ראז'י מנסור: בשבוע שעבר הייתי אצל המנכ"לית שגם היא ביקשה מהאוצר אבל נאמר לה שאולי יעבירו את השליש.

ראז'י מנסור: ניסן רז, חשב משרד החינוך, אמר שהאוצר לא מעביר לו את הכספים.

ראז'י מנסור: אני אומר שתוכנית החומש מהווה תוכנית חלקית, תוכנית שהמלצותיה הן חלקיות ביותר, תוכנית שגם התקציב שחושב - והוא היחידי שחושב – צירפו אליו את שלושת התוכניות.

ראז'י מנסור: אנחנו רוצים להיכנס לזה כמגזר אחד אבל שיוסיפו את התקציבים.

ראז'י מנסור: אנחנו לא רוצים לדבר על המצב הקטסטרופלי של אחינו הערבים בנגב, ואני מציע להפסיק לדבר על תוכניות כי צריך שוויון אמיתי.

ראז'י מנסור: צריך העצמת מערכת תומכת לבתי הספר הערביים על מנת להיכנס ולתת מלווים, לתת יועצים, לתת כוח אדם מקצועי שיישאר.

ראז'י מנסור: מצב החינוך הערבי מחייב רפורמה מקפת כולל השאלה של ריכוז ומירכוז, כולל ההמלצות שלנו שהיו למינהלת מיוחדת לערבים וזאת על-מנת לקבל בתוך משרד החינוך מסגרת נפרדת כמו שקורה בחינוך הממלכתי-דתי.

ראז'י מנסור: אני מדבר על מינהל פדגוגי עם כל המשמעות שנגזרת מזה, כולל במטה וכולל במחוזות, דבר שמכניס כוח אדם מקצועי אדיר על-מנת לתמוך במערכת.

ראז'י מנסור: היום המערכת שלנו עזובה כמעט, יש מפקחים כוללים, יש מפקחים במשרות חלקיות בתחום המקצועי וחבל כי אנחנו כך לא יכולים להמשיך.

ראז'י מנסור: אני אומר שהגיע הזמן, על-מנת לטפל בבעיות החינוך המיוחד בצורה אמיתית ביותר, לתרגם את זה לתקציב.

אמין פארס: הטענה שלי היא שה12- מיליוני שקלים שמדברים עליהם כשעות שילוב, לא צריכים להיות בתוכנית החומש כי זה בג"ץ נפרד.

אמין פארס: גם לגבי אגף שח"ר עומד בג"ץ ושוב מלבישים את הסכומים של אגף שח"ר על תוכנית החומש.

אמין פארס: כל דבר מנסים להלביש על תוכנית החומש, דבר שלא נכון מבחינת חלוקת התקציב והשימוש בו.

אמין פארס: בקשר לבינוי.

אמין פארס: השנה יש 175 מיליוני שקלים שמקצים בשנה הבאה לבינוי אבל הם לא מספיקים כדי לבנות עוד 350 כיתות.

אמין פארס: אני שואל איפה הצרכים של שאר המגזרים כי אני רואה שבעצם מכניסים את כל המגזרים לבינוי הזה ואיפה ההצטיידות, איפה חידוש המבנים, איפה רה-ארגון וכולי.

אמין פארס: 315 כיתות זו רק המלצת תוכנית החומש, כך שבעצם מכל הצרכים האחרים הללו יש לנו רק אפשרות לבנות שלושים כיתות נוספות.

אמין פארס: אני מדבר על שנת 2002, כאש יש 175 מיליון שקלים שלא מספיקים לכל הצרכים הללו ואני רוצה שתצא מכאן המלצה לוועדת הכספים.

מחמוד מסאלחה: לגבי תוכנית החומש.

מחמוד מסאלחה: תוכנית שח"ר הייתה במגזר הערבי ונתנו בה תקציבים.

מחמוד מסאלחה: לקחו תקציבים של תוכנית שח"ר, הזדמנות ראשונה, הזדמנות שנייה, ושמו בתוכנית החומש, כך שלבתי הספר הערביים לא יצא שום דבר.

מחמוד מסאלחה: גם כשלקחו את ההתערבות הפדגוגית שקיימת כדי להעלות את ההישגים במגזר הערבי, זה משתקף בתקציב של 21 מיליון שקלים, זה נופל בדרך.

מחמוד מסאלחה: יש קבלן, יש קבלן משנה, יש גופים מתערבים, יש פסיכולוגים ולכל אחד יש עובדים משלו, כך שהכסף מתבזבז על תפקידים ולא על תוכנית ממשית והישגית.

מחמוד מסאלחה: תוכנית החומש לא יכולה לפתור את בעיית הנשירה שמהווה שלושים-ארבעים אחוז בנגב, לא יכולה לפתור את בעיית ההישגים הלימודיים כפי שמשתקפות בבחינות הבגרות, לא בשיטת מינוי מורים שגורמת עוול למורה הערבי שמושפל במינוי שלו.

מחמוד מסאלחה: ביקשתי פעם מוועדת החינוך של הכנסת לדון בשיטת המינויים של המורים הערבים ואיזה בדיקות ביטחוניות ופוליטיות הם עוברים.

מחמוד מסאלחה: כאמור, תוכנית החומש לא באה לפתור את כל מה שאמרנו.

מחמוד מסאלחה: למשל, תוכניות לימודים.

מחמוד מסאלחה: יש ספר במגזר הערבי ובו מראים את אחמד, ילד מוסלמי, חובש כיפה על ראשו וציציות יוצאות מהמכנסיים שלו.

מחמוד מסאלחה: זה מקובל?

מחמוד מסאלחה: בספר מופיעה משפחת סמארה בטירה שיש לה מזוזה על דלת הכניסה.

מחמוד מסאלחה: זה מקובל?

קריאה: משרד החינוך עד היום הזה לא יודע מה הוא רוצה.

קריאה: רוצה לטפח ערבי ישראלי או ערבי שחי במדינת ישראל.

קריאה: אם הוא רוצה לפתח ערבי ישראלי, צריכים לעבוד לפי זה למרות שהוא לא יכול לעשות זאת.

קריאה: פעם רוצים ללמד אותנו מורשת יהודית, פעם מורשת ציונית, פעם אחרונה רצו ללמד אותנו את המורשת של גנדי.

קריאה: כל זה הוא טוב מאוד, אבל בתנאי שזה יהיה הדדי, לימודים הדדיים בין שני העמים, ושזה יהיה בתוך קונטקסט מסוים ולא לכפות את הדברים האלה על מערכת החינוך הערבית.

מוחמד כנעאן: עם כל הכבוד לסמנכ"ל, כדי לצאת ידי חובה הוא אמר כמה משפטים והתייחס לתוכנית החומש.

מוחמד כנעאן: זו בעיית החינוך הערבי?

מוחמד כנעאן: הייתה שביתה בתחילת השנה ואני שואל מה נעשה מאז.

מוחמד כנעאן: לא שמעתי כאן תשובה מנציגי משרד החינוך.

מוחמד כנעאן: מדברים כאן על שני בתי-ספר ששובתים מתחילת שנת הלימודים ואני לא שומע ממשרד החינוך מה הוא עשה בנושא.

מוחמד כנעאן: נציגי המשרד מביאים לנו נתונים ויועץ המחקר של הוועדה נותן נתונים אחרים ולוועדת המעקב יש נתונים משלה והיא זו שבודקת בשטח ויודעת מה בפועל נעשה בבתי-הספר ומה נעשה ברשויות המקומיות הערביות.

מוחמד כנעאן: לצערי הרב אני זוכר מאז הייתי סגן ראש מועצת טמרה וממונה על מערכת החינוך, עד היום הזה אני שומע על אותן בעיות ואני מדבר על עשרים שנה.

מוחמד כנעאן: לא חלה תזוזה ואני שואל איפה האפליה המתקנת שכל הזמן שומעים עליה.

מוחמד כנעאן: תוכנית חומש, סכום של חמישים מיליון שקלים כאשר מסכום זה הסכום שניתן בפועל לבתי-הספר מהווה לא יותר מחמישים אחוז מתוכנית החומש והיתר מוקצב למינהלה.

מוחמד כנעאן: אני כבר לא מדבר על ההשתלמויות, על ההדרכה ועל הפיקוח.

מוחמד כנעאן: הוא הדין לגבי גני ילדים.

מוחמד כנעאן: אם לוקחים את מכלול המחוזות במגזר הערבי, המצב הוא קטסטרופלי, מדהים ומבייש.

מוחמד כנעאן: אנחנו מדברים על חינוך ומשרד החינוך אמור להיות הדוגמה הטובה ביותר במדינת ישראל, אבל הוא לא כזה.

מוחמד כנעאן: אנחנו מדברים על ערכים, על מחנכים, על שוויון בין עמים בלי שום קשר לבעיות אחרות שאני לא נכנס אליהן.

מוחמד כנעאן: אדוני היושב-ראש, שיעור הפיקוח במגזר היהודי מהווה 56 אחוזים ושיעור הפיקוח במגזר הערבי מהווה 29 אחוזים.

מוחמד כנעאן: זה מכתב שקיבלתי ממנכ"לית משרד החינוך רונית תירוש מה9- בספטמבר בתשובה למכתבי אליה לגבי סגירת פערים במערכת החינוך במגזר הערבי.

מוחמד כנעאן: היום במגזר הערבי יש מחסור של כאלפיים כיתות לימוד ואני לא מדבר כרגע על גני טרום חובה שלא נכללים בכל הישובים הערביים, למרות שמתוך 36 ישובים ערבים כ28- ישובים ערבים הם ישובים מוכי אבטלה וזאת לפי הלשכה המרכזית לסטטיסטיקה.

מוחמד כנעאן: תגידו לי כמה מורים נכנסו למערכת השנה.

מוחמד כנעאן: לכן אדוני היושב-ראש, עם כל הכבוד אני יכול להגיד שמנציגי משרד החינוך לא שמענו תשובות על השאלות המרכזיות במגזר הערבי.

מוחמד כנעאן: עם כל הכבוד, מדברים על החינוך במגזר הערבי אבל אני כחבר כנסת וכחבר ועדת החינוך – ואני מגדיר את עצמי כאיש חינוך – לא שמעתי תשובות לגבי הצרכים והבעיות היום יומיות של החינוך הערבי.

זבולון אורלב: אני מציע מתודולוגית לחלק את הדיון שלנו לשניים ואני אומר גם למה, ואני מציע שכך נמשיך גם בהחלטות.

זבולון אורלב: נוח לנו להיתפס לתוכנית החומש מפני שכולם הסכימו עליה ולכאורה אף אחד לא חולק, מה עוד שיש התחייבויות ואנחנו צריכים לפקח קודם כל שההתחייבויות תקוימנה, ותכף אני אומר על זה מילה, על עמדתי, אם ההתחייבויות התקיימו או לא התקיימו.

זבולון אורלב: אני מסכים שמעבר לזה יש בעיות ואני גם מסכים שצריך לדבר עליהן.

זבולון אורלב: יש בעיות בפיקוח, יש בעיות בקב"סים, יש בעיות בנשירה וכולי.

זבולון אורלב: אנחנו יודעים שבמגזר הערבי מוסכם רק על תוכנית אחת וזו תוכנית החומש.

זבולון אורלב: אני אישית – שאני ממש לא מכיר את מערכת החינוך - לא יודע על שום ועדה אחרת, ואם יש כאלה ועדות, תביאו לידיעתי ונשקול לקיים על זה דיון.

זבולון אורלב: נוח לנו מאוד קודם כל לעסוק בדבר מוסכם שאין בו פוליטיקה ושכולם מסכימים, ולשמחתי גם שרת החינוך – גם בשיחה אישית, רציתי לשמוע ממנה – אמרה לי שהיא דבקה בתוכנית החומש ואני מחייב מאוד את העובדה שאין בזה פוליטיקה.

זבולון אורלב: בואו נראה מה קורה בזה ואחרי כן נדון גם בדברים האחרים.

זבולון אורלב: לעניין ביצוע תוכנית החומש.

זבולון אורלב: לדעתי הטענה שהמשרד מלביש על תוכנית החומש דברים אחרים היא טענה נכונה.

זבולון אורלב: נושא הבג"ץ הוא הקלאסי.

זבולון אורלב: משרד החינוך קבע תוכנית חומש ועל מה להוציא כסף ועכשיו בא בג"ץ ואמר לו שהוא צריך לעשות עוד פעולה ואכן אי-אפשר להלביש את הפעולה הזו בתוך תוכנית החומש.

זבולון אורלב: אני חושב שזה לא ראוי ולא לכך התכוונו מחברי תוכנית החומש.

זבולון אורלב: אם יש דברים נוספים שהמשרד מחליט על שילוב או יש בג"צים וכל מיני דברים אחרים, צריך לבוא ולומר ביושר שזה מחוץ לתוכנית החומש.

זבולון אורלב: לכן לפי דעתי צודקים אלה שאומרים שאתם צריכים להוציא את זה ולהוציא בשנת הלימודים תשס"ב חמישים מיליון שקלים פרופר עבור אותם ששה נושאים מוגדרים שהוסכם עליהם כאשר חילקו אותם למנות והם צריכים להתבצע.

זבולון אורלב: אני ער לזה שיש בעיית משאבים.

זבולון אורלב: אני הרי שאלתי אם זה יקוצץ במסגרת הקיצוצים.

זבולון אורלב: זה סוד שלמשרד החינוך יש בעיית משאבים?

זבולון אורלב: זה לא סוד שקשה עכשיו למצוא תקציבים, ואני עוד לא יודע מה יהיה בשנת 2002 עם כל ה460- מיליון שקלים.

זבולון אורלב: קודם כל, צריך להיות נאמנים בתוכניות ולהגיד זה לחוד וזה לחוד.

זבולון אורלב: לכן אני חושב שחלק מהמסקנות שאני אמליץ עליהן שתוכנית החומש צריכה לדבוק במשימתה העיקרית, לנקות ממנה את אותם דברים שהולבשו עליה ולמצוא להם את המקורות.

זבולון אורלב: צריך למצוא להם מקורות כמו שבג"ץ יום אחד החליט על חיבור מים וחשמל בישובים בפזורה, אז הלבישו את זה על תוכנית החומש?

זבולון אורלב: לא.

זבולון אורלב: לגבי יתר הנושאים, גם בהם צריך לעשות סדר עדיפות.

זבולון אורלב: אם יש ועדה, טוב, אבל אני לא יודע.

זבולון אורלב: אם אין ועדה, צריך להקים באופן דחוף צוות, לקחת את אותם נושאים, לעשות תוכנית מסודרת שתראה איך מתמודדים עם בעיית הנשירה, איך מתמודדים עם בעיית הפסיכולוגים וכולי, אם כי אני מבין שפסיכולוגים נמצאים בתוך תוכנית החומש.

חוסניה ג'בארה: אני מוחה על כך שלא שרת החינוך ולא המנכ"לית הגיעו לוועדה הזאת כדי לשמוע את הדרישות והבקשות של המגזר הערבי.

חוסניה ג'בארה: ישבתי ושמעתי את טענות השרה על הקיצוצים במשרד החינוך אבל אני לא רוצה שהקיצוצים שחלים על משרד החינוך ייפלו על המגזר הערבי.

חוסניה ג'בארה: אדוני היושב-ראש, אתה צריך לדאוג למדיניות סגירת הפערים במגזר הערבי.

חוסניה ג'בארה: מה שקורה עכשיו הוא שאין בינוי ואין ביצוע של תוכנית החומש.

חוסניה ג'בארה: 300 הכיתות עליהן מדברים לא פותרות את הבעיה במגזר הערבי בנושא הבינוי כי מדובר על בינוי המקלטים ואתם צריכים לדאוג לאלפי כיתות להן אנחנו זקוקים.

חוסניה ג'בארה: חבל שהפגנו בתחילת שנת הלימודים מול משרד ראש-הממשלה והניצב מיקי לוי טען שהוא יכול היה למנוע פיגוע בירושלים, דבר שלא עשה בגלל ההפגנה, שלנו ובסוף לא יצא כלום.

חוסניה ג'בארה: בוועדת החינוך אושר נושא השמירה בבתי-הספר, אבל במגזר הערבי אין דבר וחצי דבר בנושא השמירה כי יש איפה ואיפה כי צריך לשמור על תלמידים מסוימים ועל תלמידים אחרים לא צריכים לשמור כי אנחנו יכולים לשמור על עצמנו.

חוסניה ג'בארה: כל נושא הנשירה וכל נושא גני טרום חובה, יש מצב מאוד קשה במגזר הערבי ולא סגרו את כל ההבטחות שהיו צריכים לסגור.

חוסניה ג'בארה: בוועדה דיברנו על אשכול אחד ושניים, אבל אשכול שניים לא נכנס כולו.

עזמי בשארה: אני מציע שנסיים משהו השנה.

עזמי בשארה: קח את תוכנית החומש, תרכיב מתוך ועדת החינוך ועדה של שניים-שלושה חברים כך שנוכל לעקוב בצורה סדירה אחרי ביצוע התוכנית.

עזמי בשארה: אני לא רוצה לקיים ישיבה אחת לשנה אליה אני מגיע עם כל בעיות החינוך במגזר הערבי.

עזמי בשארה: אם אנחנו יושבים כאן, תקים ועדה, תעמוד אתה בראשה, והוועדה תעקוב עם מנכ"לית משרד החינוך ותתכנס אחת לשבוע-שבועיים כדי לראות איך התוכנית מיושמת.

טלב אלסאנע: כל הדברים האלה מעיבים, מקרינים ומבטאים סימפטום לבעיה שקיימת במערכת החינוך.

טלב אלסאנע: הדבר האבסורדי הוא שיש חוקים ולא מיישמים אותם.

טלב אלסאנע: חוק חינוך מיוחד הוא חוק, אבל הוא לא מיושם.

טלב אלסאנע: משרד החינוך לא מיישם חוק.

טלב אלסאנע: בנגב, שם אנשים חיים בישובים לא מוכרים, זה לא הפשע שלהם אלא זה פשע מדיניות ממשלתית, אבל לבוא ולהעניש את הילדים שלהם?

טלב אלסאנע: לא להכניס את תוכנית הגיל הרך שם?

טלב אלסאנע: לא להקים בית-ספר תיכון עד היום?

טלב אלסאנע: התלמידים נאלצים לנסוע עשרות קילומטרים על-מנת להגיע לבתי-הספר.

טלב אלסאנע: קו החשמל עובר חמישה מטרים מבית-הספר, ובמקום לחבר את בית הספר לרשת החשמל, להתקין מחשבים, להתקין מזגנים, אומרים לא, יביאו גנרטורים שמרעישים ומפריעים, רק שלא נחבר לקו החשמל כי זה מהווה הכרה בישוב וצריך להילחם בישובים כדי שלא תהיה בהם הכרה.

טלב אלסאנע: לכן יש צורך בשינוי מהותי בתפיסה של מערכת החינוך לגבי מערכת החינוך במגזר הערבי.

טלב אלסאנע: היעדר נוכחות השרה בדיון היום, גם היא משתלבת בעניין.

טלב אלסאנע: זה הדיון הראשון מאז תחילת שנת הלימודים שמקיימת ועדת החינוך שהיא אחת הוועדות החשובות ביותר בכנסת, כולם מדברים על חינוך והשרה לא רואה לנכון לבוא ולהשתתף בדיון בנושא הזה.

טלב אלסאנע: זה משקף גישה.

טלב אלסאנע: אנחנו יכולים לומר שהוועדה פתרה בעיה יסודית אם נתייחס לבתי-ספר של אלאטרש ונווה דקלים.

טלב אלסאנע: אנחנו מעונינים שמשרד החינוך יקצה שעות תקן, יתגבר ויעזור.

טלב אלסאנע: הוקמה עמותה שנרשמה כדין לפני כשבועיים-שלושה.

טלב אלסאנע: יושב-ראש העמותה ומזכיר העמותה – אני ישבתי אתם - אין להם שום הכשרה בתחום החינוך או התרבות.

טלב אלסאנע: מביאים תלמידים בוגרי י"ב שאין להם שום הכשרה בהוראה או בחינוך ומכניסים אותם לבתי הספר של הבדואים בנגב, אלאטרש ונווה דקלים, ובמטרות הפרוייקט אומרים שזה על-מנת לעזור להם להשתלב לאחר מכן בצבא כי יש ניכור בינם לבין המדינה.

טלב אלסאנע: זו המטרה?

טלב אלסאנע: אלה מורים?

טלב אלסאנע: לכן יש שביתה.

טלב אלסאנע: אמרה כאן נציגת משרד החינוך שהשביתה היא לא במאה אחוז, אבל ששים-שבעים אחוז מהתלמידים לא מגיעים לבית הספר וזה לא מספיק?

טלב אלסאנע: לכן הוועדה צריכה להמליץ בנושא.

טלב אלסאנע: אנחנו בעד מעורבות של ההורים אבל אנחנו בעד הקשבה לדעה שלהם.

טלב אלסאנע: לא רק לומר להורים שיגלו מעורבות, וכשהם מעורבים לא רוצים להתייחס לדברים שהם אומרים.

טלב אלסאנע: אני מבקש שועדת החינוך תמליץ למשרד החינוך להיענות לתביעה של ועדי ההורים.

טלב אלסאנע: אם הפרוייקט הזה כל כך חשוב למשרד החינוך, שיהיה וולנטרי ויתקיים אחרי שעות הלימוד הרגילות שהן חובה.

עלי זידאן: אדוני היושב-ראש, אני רוצה לומר לך ולכולנו שמתעוררת עכשיו עוד בעיה כי אנחנו הערבים באים למדינה ומבקשים שתתקן עוול, וכאן אומרים לנו שאמנם אנחנו רוצים לתקן עוול של חמישים שנה, אבל בשנה וחצי ואת זה אי-אפשר לעשות, דבר שמקובל גם עלינו.

עלי זידאן: כאמור, מתחת לאפנו מתהווה בעיה חדשה והיא מורים חדשים שמסיימים שלוש שנות לימוד במוסדות להכשרת מורים, כאשר בשנה הרביעית ללימודיהם הם חייבים לעבור תקופת התמחות כדי שיוכלו להיות מורים.

עלי זידאן: אני שמעתי במחקר של הסתדרות המורים שחמישים אחוז מהצעירים והצעירות היהודיים שהולכים ללמוד בסמינרים אחר-כך לא עוסקים בהוראה.

עלי זידאן: במגזר הערבי מתווסף למאה אחוז אלה עליהם דיבר חבר הכנסת טלב אלסאנע, אלה שממנים אותם והם תלמידי כיתה י"ב ולא למדו בסמינרים למורים.

עלי זידאן: לאנשים אין מקום להתמחות.

עלי זידאן: כבר עברו שנתיים מאז הותקנה התקנה הזו ואנחנו עדים לכך שלאנשים האלה אין מקום להתמחות.

עלי זידאן: בתקנה נאמר שהסטודנטים צריכים לעבור התמחות אחרי שלוש שנות לימוד אבל מאחר שאין מקומות משרד החינוך האריך את התקופה בשנה, כך שמדובר בארבע שנים, אבל בינתיים עוברת שנה ועוד שנה ואנחנו עכשיו בשנה השלישית להרצת תקופת ההתמחות והאנשים האלה לא מוצאים מקום.

מחמוד יונס: יש לנו הרגשה שהרבה מהתקציב מתבזבז בדרך והנושא לא מיושם בשטח כפי שרצינו שייושם.

מחמוד יונס: אני מבקש שועדת החינוך תראה מה קורה לנו כערבים וכאזרחי ישראל כאשר כל פעם אנחנו נאבקים במשרד באמצעות בג"צים וזאת כדי לקבל זכויות שהבג"ץ נותן לנו.

מחמוד יונס: למה צריך לעבור את הדרך הזאת?

מחמוד יונס: משרד החינוך ממונה על כל התלמידים בישראל צריך לתת שירות אבל ההרגשה שיש לנו ודאי לא תורמת להרגשת האזרחות שלנו.

יצחק תומר: כמו שנאמר, אני צריך להסתכל גם על חצי הכוס המלאה.

יצחק תומר: כאמור, אנחנו המשרד היחיד שנתן תקציב צבוע ואף משרד לא עשה את זה ובנושא זה לא שמעתי גם מועדת המעקב שום ביקורת על זה, אבל ניחא.

יצחק תומר: אני רוצה לומר לחבר הכנסת טלב אלסאנע שאני חושב שעם כל הביקורת אפשר היה לומר משפט אחד קטן של תודה ולומר שמשרד החינוך הוא המשרד היחיד שכן נתן חמישים מיליון שקלים ובכל-זאת מצא לנכון להתחשב בצורכי המגזר הערבי.

יצחק תומר: נכון שזה לא מספיק, נכון שלא פתרנו את כל הבעיות, הכל נכון, אבל אפילו מילת תודה לא קיבלנו אלא מיד משליכים את כל הבעיות.

יצחק תומר: כשאנחנו בארבע עיניים על כוס קפה, חבר הכנסת טלב אלסאנע יודע לומר יפה מאוד תודה רבה ואני מעריך אותו על זה.

יצחק תומר: צריך להבין שכאשר אנחנו מדברים על בעיה בתקציב, הבעיה הזו נוגעת גם לבעיה הפיזית.

יצחק תומר: אם אנחנו רוצים לבנות את כל הכיתות החסרות במערכת החינוך, אנחנו צריכים תקציב לכ8,000- כיתות כאשר אנחנו מקבלים תקציב ממשרד האוצר לכ30- עד 35.

יצחק תומר: אין לנו יכולת היום, גם אם אנחנו רוצים.

יצחק תומר: לכן יצאה השרה בתוכנית על-מנת לנסות להשלים בשנה אחת, יצא גם שר האוצר בתוכנית משלו, ואני מקווה שגם משרד האוצר וגם משרד החינוך ימצאו את הדרך להשלים כי זו מצוקה שגם משרד החינוך וגם משרד האוצר ערים לה ואנחנו רוצים לפתור את הבעיה במגזר הערבי.

יצחק תומר: דע לך שמתוך התוכנית שפרסמה השרה, רוב הכיתות שצריך להשלים הן במגזר הערבי וזה כתוב ואפשר לראות את זה במסמך.

עלי אסדי: לחברי וידידי חבר הכנסת כנעאן.

עלי אסדי: אם ידענו מראש, היינו מביאים את כל הממצאים והנתונים אתנו.

עלי אסדי: אני הוזמנתי לדיון על החינוך הערבי ואני בעד שהדיון יתמקד בנושאים מסוימים או במגזרים מסוימים.

עלי אסדי: מתוכנית החומש תקצבנו יועצים, שכר לימוד ומלגות לשלוש שנים למגזר הערבי ובנוסף לכך יש לנו בעוד שבועיים מכרז לתקן פיקוח לשפה הערבית בדרום ובהמשך זה יתקיים גם לגבי הצפון.

עלי אסדי: התבקשתי על-ידי המנכ"לית להציע הגדרת תקני פיקוח לבית-הספר העל-יסודי וגם לתקן לסגן פדגוגי הממונה על החינוך הערבי בתוך המשרד.

עלי אסדי: לעניין הפיקוח המקצועי, אנחנו מנסים לפתור את הבעיה דרך תגבור ימי הדרכה.

עלי אסדי: אמנם יש מחסור, אבל הפיצוי הוא בימי הדרכה.

עלי אסדי: אני לא רוצה שישתמע שהמערכת משותקת אלא היא עובדת.

עלי אסדי: כל הנושאים שחבר הכנסת כנעאן העלה באופן יחסי התקדמו אבל אמנם לא מספיק.

זבולון אורלב: לצורך הסיכום אני מציע קודם כל לרשום לפנינו את הדיווח של משרד החינוך והתרבות באשר לביצוע תוכנית החומש.

זבולון אורלב: הוועדה התרשמה שיש בעיות ביישום תוכנית חומש והיא פונה למשרד החינוך ולוועדת היישום המשותפת למשרד החינוך ולמגזר הערבי לטפל ולפתור את בעיות היישום.

זבולון אורלב: הוועדה פונה למשרד החינוך ומבקשת לא לכלול בתקציב היישום התחייבויות אחרות של המשרד כגון בג"ץ.

זבולון אורלב: התקציב המיוחד לביצוע תוכנית החומש צריך להיות מוקדש כולו לתוכנית ולא לדברים אחרים.

זבולון אורלב: הוועדה מבקשת ממשרד החינוך לגבש תוכנית באשר ליתר הנושאים שאינם כלולים בתוכנית החומש ולהציג בפני הוועדה תוכנית כיצד לטפל באותם נושאים, האם בדרך של ועדה לכל נושא, האם בדרך של ועדה כללית.

זבולון אורלב: אני מציע שתודיעו לנו בתוך שלושה חודשים איך אתם הולכים לטפל.

זבולון אורלב: צריכה להיות תוכנית לאומית של משרד החינוך שתאמר איך מטפלים באותם נושאים.

זבולון אורלב: אני נענה להצעה של חבר הכנסת עזמי בשארה ואנחנו נקים ועדה מיוחדת למעקב אחר ביצוע תוכנית החומש.

זבולון אורלב: אני אשמש יושב-ראש הוועדה.

זבולון אורלב: חבריה יהיו חברי ועדת החינוך מוחמד כנעאן, חוסניה ג'בארה, עזמי בשארה, ואני אצרף עוד שני חברים שכרגע אני אומר שאני צריך לצרף אחד מהליכוד ואחד ממפלגת העבודה שהם זאב בוים וקולט אביטל.

זבולון אורלב: אם יהיו בעיות מבחינת הסכמותיהם, אני אחזור לוועדה ואבקש את הסכמת הוועדה לחברים אחרים.

זבולון אורלב: עד כאן ביחס לנושא לשמו התכנסנו.

זבולון אורלב: ביחס לנושא לשמו לא התכנסנו, אפרופו נושא השביתות.

זבולון אורלב: מה אתה מציע שנסכם?

זבולון אורלב: יש לך הצעה?

זבולון אורלב: אני מציע שתרשום לפניך את בקשתנו לטפל בדחיפות בשביתה בבתי-הספר במגזר הבדואי בדרום ואנא עדכנו את יושב-ראש הוועדה עד סוף שבוע זה כדי שאוכל לשקול כיצד הוועדה ממשיכה לטפל בנושא.

זבולון אורלב: אני מודה לכם.